b'\n_START_ARTICLE_\nSlaget i Soknasund\n_START_SECTION_\nSlagets betydning\n_START_PARAGRAPH_\nTryggve Olavssons tid i norsk historie er kort. Han hevdet \xc3\xa5 v\xc3\xa6re en s\xc3\xb8nn av Olav Tryggvason som d\xc3\xb8de over 30 \xc3\xa5r tidligere. Snorre Sturlason kommenterer at \xc2\xabUvennene hans har sagt at han visst var s\xc3\xb8nn av en prest, men at han skr\xc3\xb8t av det at han lignet da mer p\xc3\xa5 kong Olav Tryggvason\xc2\xbb. Om Tryggve var en ekte s\xc3\xb8nn eller ikke blir uvesentlig n\xc3\xa5r han d\xc3\xb8r i slaget i Soknasund. Istedenfor konge av Norge ble han en ubetydelig fotnote i norgeshistorien.\n_START_SECTION_\nBakgrunn\n_START_PARAGRAPH_\nSlaget ved Stiklestad sluttet med at Norge ble kontrollert av de lokale h\xc3\xb8vdinger som vernet om egne interesser, men som ble tvunget til \xc3\xa5 underordne seg et dansk herred\xc3\xb8mme gjennom Knut den mektiges s\xc3\xb8nn Svein Knutsson, som Knut fikk med sin engelske frille Alfiva. Gleden over \xc3\xa5 ha avverget sentraliseringsfors\xc3\xb8ket fra Olav Haraldsson, som ville begrense hersearistokratiets selvr\xc3\xa5derett og selvstendighet, tok br\xc3\xa5tt slutt kort tid etterp\xc3\xa5. Svein Knutsson var bare et barn, slik at hans mor Alfiva sammen med formynderen Harald Thorkildsson og biskop Sigurd skulle regjere. Deres styre ble hurtig upopul\xc3\xa6rt ved at de innf\xc3\xb8rte mange tiltak for \xc3\xa5 styrke kongemakten og \xc3\xb8ke inntektene ved h\xc3\xb8yere skatter. For folk flest var det nytt, for h\xc3\xb8vdingene var det uh\xc3\xb8rt. Enn\xc3\xa5 v\xc3\xa5get ikke de norske h\xc3\xb8vdingene \xc3\xa5 sette seg imot ettersom Knut den mektige truet i bakgrunnen. Misn\xc3\xb8yen ble likevel fort synlig, spesielt etter et u\xc3\xa5r som ble sett p\xc3\xa5 som et tegn p\xc3\xa5 misn\xc3\xb8ye hos de h\xc3\xb8yere makter._NEWLINE_V\xc3\xa5ren 1033 fikk danskene i Norge l\xc3\xa6re at en mann fra De britiske \xc3\xb8yer, kanskje Irland eller Wales, som kalte seg for Tryggve hadde proklamert seg som konges\xc3\xb8nn. Om Tryggves krav var legitimt eller ikke, gjensto \xc3\xa5 se. I Norge manglet man en lederskikkelse og mange skal ha sluttet opp om s\xc3\xb8nnen til en legendarisk h\xc3\xa6rf\xc3\xb8rer som Olav Tryggvason. Svein Knutsson, som hadde kommet i ten\xc3\xa5rene, b\xc3\xb8d opp til leidang, men allerede da demonstrerte flere av de viktigste h\xc3\xb8vdingene som Einar Tambarskjelve og Kalv Arnesson sin misn\xc3\xb8ye ved \xc3\xa5 unnlate \xc3\xa5 m\xc3\xb8te opp. Svein Knutsson kunne derfor bare dra nytte av leidangen fra Tr\xc3\xb8ndelag, Nordm\xc3\xb8re og Sunnm\xc3\xb8re. H\xc3\xa6ren samlet seg i Frek\xc3\xb8ysund i M\xc3\xb8re, nord for Stad._NEWLINE_Den enkleste m\xc3\xa5ten for Tryggve Olavsson \xc3\xa5 f\xc3\xa5 st\xc3\xb8tte ville v\xc3\xa6re \xc3\xa5 dra til Viken hvor Olav Haraldsson hadde \xc3\xa6ttefolk. Svein seilte s\xc3\xb8rover helt til Agder og ville ha fortsatt \xc3\xb8stover om ikke budskap var kommet fram. Det var blitt kjent at Tryggve Olavsson hadde kommet til Hordaland og skulle ha stevnet s\xc3\xb8rover mot Rogaland. Svein snudde, seilte nordover og inn i Soknasundet hvor han m\xc3\xb8tte Tryggve Olavssons skip.\n_START_SECTION_\nEtterspillet\n_START_PARAGRAPH_\nMed denne seieren hadde Svein Knutsson for \xc3\xb8yeblikket skapt ro i Norge, men misn\xc3\xb8yen mot danskestyret var ikke dempet. Allerede den samme vinteren kom Einar Tambarskjelve og Kalv Arnesson sammen og r\xc3\xa5dslo. Knut sendte bud om at de skulle betale skatt i form av \xc3\xb8kser._NEWLINE_Det er da Snorre lar Kalv si den ber\xc3\xb8mte trusselen: \xc2\xabJeg sender ingen \xc3\xb8kser til kong Knut. Si til ham at jeg skal gi Svein, s\xc3\xb8nnen hans, s\xc3\xa5 mange \xc3\xb8kser at han ikke skal synes det skorter\xc2\xbb._NEWLINE_Om v\xc3\xa5ren dro de avg\xc3\xa5rde med \xc2\xabde beste menn som fantes i Tr\xc3\xb8ndelag\xc2\xbb mot \xc3\xb8st til Gardariket for \xc3\xa5 finne Olav Haraldssons s\xc3\xb8nn Magnus, og tilby ham kongeriket Norge. Det betydde slutten p\xc3\xa5 det danske styret i Norge.'